Andrei I van Wladimir, algemeen bekend as Andrei Bogoljoebski (Russies: Андрей Боголюбский, "Andrei die Godvresende"; c. 1111 – 28 Junie 1174) was ’n prins van Wladimir-Soezdal (ná 1157). Hy was die seun van Joeri Dolgoroeki, wat hom uitgeroep het as prins in Wisjgorod (naby Kiëf). Hy het Wisjgorod in 1155 verlaat en na Wladimir getrek. Ná sy pa se dood in 1157 het hy grootprins van Wladimir, Rostof en Soezdal geword. Andrei het Kiëf-Roes tydens sy bewind probeer herenig. Van 1159 af het hy voortdurend probeer om Nowgorod in sy mag te kry en het hy ’n ingewikkelde militêre en diplomatieke spel in die suide gespeel. In 1169 het sy troepe Kiëf oorgeneem. Nadat hy die stad geplunder het en onder meer godsdienstige kunswerke gesteel het, hy het na die noordooste teruggekeer. Hy het sy hoofstad na Wladimir geskuif, en versterkings en verskeie kerke en kloosters laat bou. Tydens sy bewind het Wladimir-Soezdal aansienlike mag gekry en was dit die sterkste van die stadstate van Kiëf-Roes. Die versterking van die prinslike gesag en konflik met bojare het gelei tot ’n sameswering teen Andrei.